**รมช.สมชายฯ มอบใบรับรอง มอก.เอส 7 รายแรกของไทย พร้อมผนึกหน่วยร่วมเร่งต่อยอดธุรกิจให้ก้าวไกลสู่สากล**

กรุงเทพฯ 26 ธันวาคม 2561 - นายสมชาย หาญหิรัญ รัฐมนตรีช่วยว่าการกระทรวงอุตสาหกรรม ให้เกียรติมอบใบรับรองตามมาตรฐานอุตสาหกรรมเอส (มอก.เอส) และเป็นสักขีพยานการลงนามบันทึกความเข้าใจ “การส่งเสริมเพื่อเพิ่มขีดความสามารถให้กับอุตสาหกรรมขนาดย่อมและขนาดกลาง” ระหว่าง สำนักงานมาตรฐานผลิตภัณฑ์อุตสาหกรรม (สมอ.) กรมส่งเสริมอุตสาหกรรม (กสอ.) และสมาพันธ์เอสเอ็มอีไทย โดยมีนายวันชัย พนมชัย รองเลขาธิการ รักษาราชการแทนเลขาธิการสำนักงานมาตรฐานผลิตภัณฑ์อุตสาหกรรม นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม และ นางสาวโชนรังสี เฉลิมชัยกิจ ประธานสมาพันธ์เอสเอ็มอีไทย เป็นผู้ลงนามความร่วมมือดังกล่าว โอกาสนี้ นางอนงค์ ไพรจิตรประภาภรณ์ ผู้ตรวจราชการกระทรวงอุตสาหกรรม นายภานุวัฒน์ ตริยางกูรศรี รองอธิบดีกรมส่งเสริมอุตสาหกรรม รักษาการผู้ตรวจราชการกระทรวงอุตสาหกรรม และผู้บริหารกระทรวงอุตสาหกรรม เข้าร่วมงานดังกล่าว ณ ห้องประชุม 200 อาคาร สมอ.

โครงการ SME Standard Up เป็นหนึ่งใน 9 มาตรการสำคัญในการผลักดันและขับเคลื่อนเศรษฐกิจของประเทศ โดยมุ่งสร้างระบบมาตรฐานเฉพาะเพื่อสนับสนุนให้ผู้ประกอบการสามารถผลิตสินค้าและบริการให้ได้สม่ำเสมอ ทั้งนี้ สมอ. ได้ประกาศใช้ มอก.เอส แล้ว จำนวน 40 เรื่อง ครอบคลุมอุตสาหกรรมการท่องเที่ยว สปา กีฬา สิ่งทอ การบริการทำความสะอาด เป็นต้น ปัจจุบันมีผู้ประกอบการยื่นขอการรับรองแล้วจำนวน 19 ราย ผ่านการรับรองและรับมอบใบรับรองจำนวน 7 ราย

สำหรับพิธีลงนามบันทึกความเข้าดังกล่าว ถือเป็นความร่วมมือของ 3 หน่วยงานที่มีความเชี่ยวชาญด้านการส่งเสริมและพัฒนา SMEs ระหว่าง สมอ. กสอ. และสมาพันธ์เอสเอ็มอีไทย โดย สมอ. เป็นผู้เชี่ยวชาญในการกำหนดมาตรฐานและให้การรับรองผลิตภัณฑ์หรือบริการที่มีคุณภาพ ความปลอดภัย ขณะที่ กสอ. เป็นผู้เชี่ยวชาญในการพัฒนาศักยภาพผู้ประกอบการ SMEs ทั้งด้านองค์ความรู้ต่าง ๆ รวมถึงการสนับสนุนเงินทุน และสมาพันธ์เอสเอ็มอีไทย ซึ่งเป็นภาคเอกชนที่เป็นศูนย์รวมของ SMEs พร้อมเป็นศูนย์กลางการประสานงานกับหน่วยงานรัฐต่อไป ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน /ภาพข่าว